MOJA NAJLJUBŠA NOČ S KNJIGO

Oziroma tako: MOJA NOČ S KNJIGO.

Marca smo deset dni potovali po Maroku. Najeli smo avto in se vozili od mesta do mesta, vsak dan smo spali v drugem kraju, prepotovali pot od jugozahodne obale čez Atlas do severa, skoraj do Sredozemskega morja.
Dobro nam je šlo, presenetljivo gladko je teklo vse skupaj. Potem smo se pa, par dni pred koncem, v nekem mestu na severu, v hribih, na mrzlem, v mestu, kamor ljudje hodijo smučat in kjer je bil napovedan sneg še isti teden, zaleteli. No, nekdo se je zaletel v nas, da se popravim, to je pomemben podatek. Skratka, nismo pustili da nam razbit avto pokvari zadnjih par dni in smo se kljub temu vozili dalje. Smo pa sprehodom po mestih dodali obiske policijskih postaj in ob večerih iskali težko dosegljive lokale s pivom in ob spremljavi tega reševali zoprno situacijo z agencijo, kjer smo najeli avto.

Zadnji dan smo tako namesto ogleda barvalnic usnja v Fezu porabili za kreganje po policijskih postajah in zavarovalnicah, na koncu plačali 3000 dirhamov da smo dobili nazaj moj potni list, ki smo ga zamenjali za avto. Skratka. Na koncu nas je gospodič, predstavnik agencije ki avte posoja, peljal na letališče.

Lušno je letališče v Fezu, majhno, pregledno. Zunaj smo pojedli hrano, ki nam je ostala še iz trgovine. Bagete, sir, kup oliv, oliv smo pojedl milijon v Maroku!

Med čakanjem na let smo po trgovinah zapravljali še zadnje dirhame, prvič, ker jih je ilegalno nosit iz države in, drugič, ker si res nimamo kaj za počet z njimi zunaj Maroka. Vohali smo parfume, gledali res kičaste magnete in tako in drugače čakali, da se lahko vkrcamo na letalo. Ki ga pa ni bilo. Naš let je bil *retardé*, kot je pisalo na ekranu. Zamujen let pomeni kasnejši pristanek v Milanu, v Milanu, kjer nas je 55 minut po pristanku čakal (že plačan) Flixbus do Ljubljane. Ampak na tej točki, po celodnevnem kreganju z ljudmi, ki niso razumeli, oziroma niso hoteli razumeti, kaj jim hočemo povedat, je bilo vse skupaj samo še hecno.

Pa je prišlo letalo in smo leteli Fez – Milano Bergamo in pristali ob 19:52, 3 minute preden je odpeljal naš avtobus.

In smo v vrsti z letala iskali nove prevoze. GoOpti, prevoz.org, blablacar, Flixbus, vlak do Milana. In na koncu kupili nove karte za Flixbus in se prepričevali, da noč na letališču ne bo tako slaba. Vsedli smo se v lokal, si naročili vsak svojo kavo, potem se je pa lokal zaprl. Natakarica je okoli naših šalčk kapučina obrisala mizo in smo morali it. Tako so se zaprli tudi vsi ostali lokali na letališču. Vrata na letališče so pa ostala odprta, vrata na vsaki strani zelo dolgega hodnika, polnega rent-a-car agencij. Ne razumem zakaj.

Ob steno ene zaprtih agencij smo naslonili svoje nahrbtnike, oblekli vse puloverje, ki smo jih imeli s sabo, okoli vratu ovili rute, ker je res mrzla marčevska noč v Milanu, se vsedli na tla in začeli odštevat ure do pete zjutraj.

Pa sem začela brat. Cel teden nisem uspela prebrati strani knjige, ki sem si jo nesla s sabo, preveč se je dogajalo. Vsakič se mi zgodi isto. Počitniško branje mi gre na morju, ko ne delam ničesar razen ležim ob vodi in berem knjigo in skočim v vodo ko mi je vroče. Na taka potovanja pa knjige zmeraj nesem s sabo, brat jih pa ne uspem. No, in sem brala Invisible Fires Everywhere, knjigo Celeste Ng. Zgodbo o dveh družinah v nekem ameriškem predmestju. O premožni družini s štirimi otroci in na videz popolnim življenjem, ki svojo drugo hišo v najem odda mami in hčeri, ki že celo življenje potujeta po državi. Mama je umetnica, fotografinja. Prideta v nek kraj, mama par mesecev dela na projektu, ko je projekt konča pa spakirata stvari in se preselita drugam. Tokrat pa se odločita, da bosta ostali. Otroci se povežejo, mama tiste tapremožne družine pa se na vsak način trudi odkriti preteklost fotografinje. Kar se, seveda, ne konča dobro.

Malo je pomagalo, zeblo ni nič manj, je pa čas mineval čisto malo hitreje. Res je neverjetno, kako počasi lahko včasih tečejo minute! No, s knjigo v naročju je šlo malo hitreje.

Potem so pa nekje okoli tretje odprli en kafič. Tja smo se premaknili, naročili focaccie in grdo drago pivo, reševali križanke in čakali avtobus, slabi dve uri pa gremo.

V Ljubljano smo prišli nekaj čez enajsto dopoldan, na pustni torek, šli v Mlinarja po krofe in k prijatelju na kavo za dobro jutro.

Knjigo sem v naslednjih dnevih doma prebrala do konca. Ni bila zares najljubša knjiga, ki sem jo kadarkoli prebrala, tudi med top deset ni. Bo pa noč, ko sem jo začela brati definitivno za vedno ostala v mojem spominu. In pa izlet, na katerega sem jo vzela s sabo, prav tako.

Ana Vogrin